Պրն. Նախագահը շնորհակալութիւն յայտնեց այցելութեան համար, յայտնելով որ արդէն իսկ նախօրօք բաւական չափով ծանօթ է Սրբազանին։ Անդրադառնալով Առաջնորդի հանգամանքին, եւ զուգահեռական մը գծելով նաեւ Յոյն եկեղեցւոյ մետրոպոլիտներուն ունեցած դերակատարութեան հետ՝ յատկապէս Յունաստանէն դուրս գտնուող յունական համայնքներու կեանքին մէջ մեծապէս կարեւորեց անոնց ունեցած առանցքային դերակատարութիւնը տուեալ համայնքի մը կեանքէն ներս։ Շարունակելով, անդրադարձաւ Յունաստանի հայութեան ունեցած դրական դերակատարութեան, ըսելով որ ինք ոչ միայն հանրապետութեան նախագահի հանգամանքով, այլ նաեւ անցեալին ալ վարած պետական բոլոր պատասխանատուութեանց ընթացքին միշտ ալ ամբողական աջակցութիւն ցուցաբերած է հայութեան հետ առնչուած բոլոր խնդիրներուն, ոչ սոսկ իբրեւ քաղաքավարական վերաբերմունք այլ իբրեւ անձնական համոզումով։